El Decret 152/2001, de 29 de maig, sobre avaluació i certificació de coneixements de català, modificat pel Decret 52/2003, de 20 de febrer, i pel Decret 386/2004, de 21 de setembre, estableix els diferents certificats de català que expedeix la Secretaria de Política Lingüística, els quals poden ser certificats de coneixements de llengua general i certificats de coneixements específics.
El Decret 152/2001, de 29 de maig, esmentat també regula la convocatòria de les proves per a l'obtenció dels diferents certificats de català referits amb anterioritat, els requisits per inscriure-s'hi i l'estructura i el contingut de les proves de cadascun dels certificats.
Ara es considera oportú modificar el Decret 152/2001, de 29 de maig, amb l'objectiu de suprimir l'expedició de certificats de coneixements específics per part de la Secretaria de Política Lingüística i la convocatòria de les proves corresponents, atesa la voluntat de circumscriure l'avaluació i l'acreditació de coneixements de llenguatges d'especialitat a l'àmbit d'organismes, institucions i entitats que imparteixen de manera habitual formació d'aquest tipus, i la intenció de centrar els esforços en l'avaluació i certificació de coneixements de llengua general, que són els que tenen més demanda i, per la seva naturalesa, els que més s'adiuen a la tasca pròpia de la Secretaria de Política Lingüística.
Això no obsta perquè l'Administració de la Generalitat mantingui les certificacions que acrediten el coneixement de llenguatges específics que al llarg d'aquests anys s'han consolidat per l'interès del sector i de les persones que hi aspiren, com és el cas dels llenguatges administratiu i jurídic, la formació i l'acreditació dels quals s'adiu més amb la tasca ordinària de l'Escola d'Administració Pública i altres centres d'estudis especialitzats de la Generalitat.
Quant a la certificació corresponent al llenguatge comercial, en canvi, no és prevista la seva continuïtat des de l'Administració de la Generalitat, atès que la demanda ha estat pràcticament inexistent.
Pel que fa al certificat de capacitació per a la correcció de textos orals i escrits, la supressió de les proves i del corresponent certificat ve motivada per la inscripció en l'oferta acadèmica universitària de la formació de professionals de la correcció de textos en català.
Cal tenir en compte que fins ara l'habilitació professional per a la correcció de textos orals i escrits s'acreditava tant a partir de la titulació universitària en filologia catalana com per aquesta certificació K de la Secretaria de Política Lingüística, per accedir a la qual calia acreditar prèviament el nivell D de català.
Amb la supressió del certificat de la Secretaria de Política Lingüística es pretén, d'una banda, garantir l'homogeneïtat dels coneixements acreditats per a la capacitació professional amb una única formació universitària, i de l'altra, donar una major coherència a l'àmbit d'actuació de la Secretaria de Política Lingüística, atès que el certificat esmentat, més que una simple certificació de coneixements, comportava una veritable habilitació professional.
Per tot l'exposat, d'acord amb el dictamen de la Comissió Jurídica Assessora, a proposta del conseller primer del Govern de la Generalitat, i d'acord amb el Govern,
Es modifica l'article 4 del Decret 152/2001, de 29 de maig, sobre avaluació i certificació de coneixements de català, el qual queda redactat de la manera següent:
"La Secretaria de Política Lingüística expedeix certificats de coneixements generals de llengua catalana."
Es modifica l'article 8 del Decret 152/2001, de 29 de maig, sobre avaluació i certificació de coneixements de català, el qual queda redactat de la manera següent:
"Per presentar-se a les proves regulades en aquest Decret no s'exigeix cap requisit acadèmic."
Es modifica l'article 10.1 del Decret 152/2001, de 29 de maig, sobre avaluació i certificació de coneixements de català, el qual queda redactat de la manera següent:
"10.1 En les convocatòries de les proves per a l'obtenció dels certificats a què es fa referència en l'article 5 s'ha de nomenar un tribunal per a cada certificat integrat, almenys, per una presidència, una secretaria i dues vocalies designades pel secretari de Política Lingüística entre persones expertes en avaluació de coneixements de llengua catalana."
De manera excepcional, es realitzarà una última convocatòria de la prova de certificat de coneixements de llenguatge jurídic, en la mateixa resolució de convocatòria ordinària dels certificats de coneixements de llengua general corresponents a l'any 2006.
Totes les referències efectuades en l'articulat del Decret 152/2001, de 29 de maig, a la Direcció General de Política Lingüística, al director o a la directora general de Política Lingüística, i al Departament de Cultura, s'han d'entendre fetes, respectivament, a la Secretaria de Política Lingüística, al secretari o a la secretària de Política Lingüística, i al Departament competent en matèria de política lingüística.
Les proves dels certificats de coneixements específics que estiguin convocades en el moment de l'entrada en vigor d'aquest Decret es regiran per la normativa vigent en el moment de la publicació de la convocatòria i el secretari o la secretària de Política Lingüística expedirà els corresponents certificats a les persones que superin les proves esmentades, de conformitat amb la normativa vigent en el moment de la publicació de la convocatòria.
Es deroguen l'article 6 i els annexos 6, 7, 8 i 9 del Decret 152/2001, de 29 de maig, sobre avaluació i certificació de coneixements de català.